Haapsalu Linnavolikogu esimees Jaanus Karilaid

Arupärimine nr 3

Palun arupärimisele vastata Haapsalu aselinnapea Hr Peeter Vikmanil.

Juhtimise muutmisest aselinnapea vastutusalas

Austatud aselinnapea

Linnavolikogu VII koosseis on töötanud vaid mõne kuu, kuid selle vähese aja jooksul on ilmsiks tulnud mitmed Teie juhtimise all oleva valdkonna töötajate eksimused. Osade puhul on võimalik välja arvutada linnale tekitatud rahaline kahju, nagu Posti tänava kõnniteede hoolduse väljajätmine hankedokumentidest.

Seoses sellega, et Posti tänava kõnniteedele tellitakse hooldustöid lisalepingu alusel tuleb linna maksumaksjatel maksta arvestuslikult rohkem ligi 4000 eurot. (Posti tn kõnniteede 1m2 lepinguline hooldusmaksumus 2014. aastal on 1,92 eurot ruutmeetri kohta. Samaväärse seisunditasemega kõnniteede hooldusmaksumus aastas on 1,62 eurot. 0,30 € x 4246 m2 x 3 a. Vt Peeter Vikmani vastus arupärimisele 30.01.2014 nr 9-3.13/318).

Teiste eksimuste puhul tekitavad Teie või Teie kolleegide vead ja tegematajätmised topeltkoormuse ja -ajakulu volikogu liikmetele, kui saadate korduvalt volikokku lohakalt ette valmistatud eelnõusid. Näiteks Posti tn 34 62 m2 maa võõrandamise otsuse eelnõu esitasite volikogule kaks korda. Esimene kord 31.01.2014. Hiljem selgus, et eelnõu oli poolikult ette valmistatud ja nimetatud vara saab võõrandada vaid keskkonnaministri loal. Seetõttu esitasite eelnõu uuesti märtsi volikogu istungile. Ilmselt ka sel korral oli tegemist „inimliku eksimisega“.

Vikerkaare lasteaia remondi alguse edasilükkumist Teie valdkonna töötaja(te) tegemata jätmise tõttu tunnistate ka ise. Viitate 27. märtsi 2014 elektroonse Lääne Elu artiklis „Vikerkaare lasteaia ehitushanke tühistamiseni viis inimlik eksitus“ ( LE 27.03.2014 <http://online.le.ee/2014/03/27/vikerkaare-lasteaia-ehitushanke-tuhistamiseni-viis-inimlik-eksitus/>), et linnavalitsus analüüsib tekkinud olukorda. Lootuses, et olete olukorda kuu aja jooksul analüüsinud palun vastust järgmisele küsimusele:

1. Kas ja milliseid muudatusi te oma valdkonna juhtimises ette võtate, et edaspidi väheneks eksimuste ja tegemata jätmiste hulk?

Soovin arupärimisele kirjalikku ja suulist vastust.

Merle Mäesalu

Linnavolikogu liige

10. aprill 2014